Mike Legarth (KF), 2010-05-31:
Tak, hr. formand.
Fru Julie Rademacher har her redegjort i strid med sandheden.
Skattereformen er finansieret krone til krone, og det nytter ikke noget at påstå noget andet.
Det kan bevises sort på hvidt – læs papirerne, det er indlysende, at der er balance i tingene i 2019.
Det kan fru Julie Rademacher ikke få en eneste uvildig nationaløkonom til at modsige.
Ikke en eneste neutral økonom vil modsige det faktum.
Tirsdag morgen hedder det.
Men i almindelig tale er det mandag nat, hr. formand, som så teknisk set hedder tirsdag morgen, og klokken er 2.50.
Det er bare for lige at gøre opmærksom på, hvorfor kollegerne i Folketingssalen ser en anelse klatøjet ud, og det gælder måske også mig selv.
Her er De Konservatives bidrag til den noget langtrukne debat: Genopretningsplanen har en forudsætning i, at vi har brugt 90 mia. kr. på at beskytte danskerne mod den krise, der er skyllet ind over os, og i den anledning er vi kommet i konvergensprogrammets kløer.
Vi skal sørge for at leve op til EU's fælles regler om orden i økonomien, og det betyder, at vi skal spare 3 gange 0,5 pct. de næste år.
Vi har uden nye initiativer et underskud på 5,1 pct. af BNP i 2010 og 4,4 pct. i 2011.
Det er altså ikke tilfredsstillende, og derfor skal vi igennem den besparelsesrunde.
Vi er heldigvis i den periode, der er gået, og på grund af det tiltag, vi har søsat, kommet fri af de værste effekter af krisen og har nu et bæredygtigt opsving, som bl.a. har givet det positive signal, at vi forventer 25.000 færre ledige.
Vi har ført en ekspansiv finanspolitik, og nu er det så på tide, at vi via exitordninger trapper lidt ud af den stimulerende finanspolitik, vi har medvirket til: Vi skal have skabt tillid til de offentlige finanser, vi skal have en solid økonomi, vi kan blive bedømt på.
Genopretningsplanen går altså ud på, at vi skal finde værdier for 24 mia. kr. i 2013, som så bliver til 26 mia. kr. i 2015.
Derudover har vi fundet 10 mia. kr. i en historisk genopretningsplan.
De 10 mia. kr. er fundet ved at foretage omprioriteringer i staten og gør så, at vi kan prioritere 5 mia. kr. på sundhedsområdet, 3 mia. kr. på udsatte og 2 mia. kr. på forbedringer på uddannelsesområdet.
Vi oppebærer et øget arbejdsudbud på 11.000 i forbindelse med og som et resultat af den her genopretningsplan, som er robust, styrker den økonomiske holdbarhed, bremser stigningen i gælden og mindsker finansiel uro og pres på kronen.
Alle de elementer er helt afgørende, og de er et fundament for, at vi kan blive bedømt godt og ikke får stigende renter, så vi kan bruge en stor del af de midler, vi har til rådighed, på velfærd, service osv. i stedet for at bruge dem på at betale renter.
Der er ingen tvivl om, at krisen har kostet det danske samfund dyrt, nu skal vi videre, men regningen er nu betalt.
Der har jo i den her debat også været omtale af skattereformen, og der skal vi huske, at den er finansieret krone til krone, og det er jo helt ubegribeligt, at vi kan blive ved med at høre på manipulerende tale fra oppositionen om, at den ikke er finansieret krone til krone.
Det kan læses sort på hvidt.
Sagen er, at den i startårene er underfinansieret, og det er den, fordi vi vil hjælpe familierne, de enkelte borgere og virksomheder, så vi får mere gang i hjulene, får mere vækst og beskæftigelse, end vi ellers ville have fået.
Fra 2013 og frem til 2019 inddriver vi flere skatter, end vi har lettet skatterne, og i 2019 er der fuld balance, og den er finansieret krone til krone.
De elementer, det omhandler, er altså nulregulering af beløbsgrænserne i skatte- og afgiftsloven, det er udskydelse af den ekstraordinære forhøjelse af topskatten i 3 år, det er loft over fradrag for fagforeningskontingenter på 3.000 kr., og det er loft over børnefamilieydelsen på 35.000 kr. Alt i alt er det en ganske glimrende plan, som vi selvfølgelig står til ansvar for.